ORDE do 5 de xuño de 2007 pola que se clasifica de interese social a Fundación Tutelar Camiño do Miño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/06/2007

Visto o expediente de clasificación da Fundación Tutelar Camiño do Miño, con domicilio en Vigo (Pontevedra).
Supostos de feito.
Primeiro.-Cipriano Luís Jiménez Casas, na súa condición de secretario da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
Segundo.-A fundación foi constituída en escritura pública outorgada en Vigo, o día vinte e nove de marzo de dous mil sete, ante o notario José María Rueda Pérez, con número de protocolo setecentos corenta e seis, pola Fundación Menela, representada para este acto polo seu secretario Cipriano Luis Jiménez Casas.
Terceiro.-Segundo consta no artigo seis dos seus estatutos, a fundación ten por obxecto promover a sensibilización social para fomentar o respecto aos dereitos das persoas maiores e incapacitadas xudicialmente e con graves niveis de dependencia (gran dependencia ou dependencia severa), na busca da súa integración e normalización na sociedade a través de programas benéfico-asistenciais e de tutela, que terán carácter xeral e individualizado.
A misión da Fundación Tutelar Camiño do Miño queda definida como a de proporcionar protección e garantía efectiva dos dereitos dos seus tutelados para acadar a súa integración plena na sociedade e a súa óptima calidade de vida, promovendo a pluralidade e o respecto á diferenza.
Son fins da fundación:
1. O asesoramento a familiares de persoas adultas con trastorno do espectro autista e calquera outro tipo de discapacidade, gran dependencia ou dependencia severa, así como a outras persoas e institucións lexitimamente interesadas que soliciten os seus servizos, en procesos referidos á declaración xudicial de incapacidade.
2. A orientación e supervisión, se é o caso, das accións realizadas polos titores, curadores e demais gardadores dos/as beneficiarios/as da fundación.
3. A proposta aos tribunais competentes de persoas que poidan exercer os cargos de titores, curadores e outras figuras de garda, para a protección e coidado dos/as beneficiarios/as da fundación, logo de aceptación destas.
4. O exercicio directo da tutela, curatela e outras figuras de garda previstas nas leis, das persoas maiores de idade incapacitadas xudicialmente e con graves niveis de dependencia (gran dependencia ou dependencia severa), residentes na Comunidade Autónoma de Galicia, cando non sexa posible encomendar tales cargos a familiares ou a outras persoas físicas.
5. A administración económica dos bens dos seus tutelados, así como das doazóns ou legados dos que sexan beneficiarios, nos termos sinalados no punto anterior.
6. Calquera outra que redunde a favor dos/as beneficiarios/as da fundación.
Cuarto.-O padroado da fundación estará integrado por Isabel González Quiroga como presidenta, Cipriano Luis Jiménez Casas como secretario, e por José Manuel Varela Rodríguez, Fernando Jesús Mario Domínguez González e Luis Angel Fernández Barrio como vogais.
Quinto.-A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Tutelar Camiño do Miño dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
Segundo.-De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
Terceiro.-Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais, na súa reunión do día catro de xuño de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Tutelar Camiño do Miño, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 5 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza